CELEX: 32022R0204
Language: sl
Date: 2021-12-08 00:00:00
Title: Delegirana uredba Komisije (EU) 2022/204 z dne 8. decembra 2021 o spremembi Delegirane uredbe Komisije (EU) 2015/242 o določitvi podrobnih pravil o delovanju svetovalnih svetov v okviru skupne ribiške politike

16.2.2022   
               
               
                  SL
               
               
                  Uradni list Evropske unije
               
               
                  L 34/1
               
            
         DELEGIRANA UREDBA KOMISIJE (EU) 2022/204
         z dne 8. decembra 2021
         o spremembi Delegirane uredbe Komisije (EU) 2015/242 o določitvi podrobnih pravil o delovanju svetovalnih svetov v okviru skupne ribiške politike
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) ter zlasti člena 45(4) Uredbe,
         ob upoštevanju naslednjega:
         
                     (1)
                  
                  
                     Člen 43 Uredbe (EU) št. 1380/2013 določa ustanovitev svetovalnih svetov za spodbujanje uravnotežene zastopanosti vseh deležnikov na področju ribištva in akvakulture ter prispevanje k ciljem skupne ribiške politike.
                  
               
                     (2)
                  
                  
                     Komisija je v skladu s členom 45(4) Uredbe (EU) št. 1380/2013 sprejela Delegirano uredbo Komisije (EU) 2015/242 (2) o določitvi podrobnih pravil o delovanju svetovalnih svetov v okviru skupne ribiške politike.
                  
               
                     (3)
                  
                  
                     Komisija je Delegirano uredbo (EU) 2017/1575 (3) o spremembi Delegirane uredbe (EU) 2015/242 sprejela, da bi pojasnila opredelitev „sektorskih organizacij“, določila postopek za razvrstitev članov svetovalnih svetov v eno od dveh kategorij deležnikov iz člena 45(1) Uredbe (EU) št. 1380/2013 in obema kategorijama dodelila pravico, da samostojno odločita o svojih predstavnikih v izvršnem odboru.
                  
               
                     (4)
                  
                  
                     S svetovalnimi sveti in državami članicami je potekalo posvetovanje o izkušnjah z uporabo Delegirane uredbe (EU) 2015/242.
                  
               
                     (5)
                  
                  
                     Da bi se zagotovila bolj uravnotežena zastopanost vseh interesov in povečala nepristranskost predsedujočih, je primerno, da svetovalni sveti s soglasjem imenujejo predsednika in vsaj enega podpredsednika, ki pripadata različnim kategorijam deležnikov iz člena 45(1) Uredbe (EU) št. 1380/2013. Delovnim skupinam bi morala predsedovati predstavnika obeh kategorij deležnikov, kadar je to mogoče. Na svetovalne svete bi bilo treba prenesti pooblastilo, da imenujejo predsednika in podpredsednike, ki niso člani svetovalnih svetov.
                  
               
                     (6)
                  
                  
                     Da bi se zagotovilo nemoteno delovanje svetovalnih svetov, je treba podrobneje določiti merila za razvrstitev članov svetovalnih svetov v kategoriji deležnikov iz člena 45(1) Uredbe (EU) št. 1380/2013.
                  
               
                     (7)
                  
                  
                     V členu 2(2) Delegirane uredbe (EU) št. 2015/242 so sektorske organizacije opredeljene kot organizacije, ki zastopajo ribištvo in, kadar je ustrezno, gospodarske subjekte na področju akvakulture ter predstavnike predelovalnega in tržnega sektorja. V členu 4(30) Uredbe (EU) št. 1380/2013 je „gospodarski subjekt“ opredeljen kot fizična ali pravna oseba, ki vodi ali ima kakršno koli podjetje, ki izvaja katero koli od dejavnosti, povezanih s katero koli stopnjo proizvodnje, predelave, trženja, distribucije in maloprodaje ribiških proizvodov in proizvodov iz akvakulture. Merila za razvrstitev članov svetovalnih svetov bi morala zato dovoljevati uvrstitev organizacij, ki zastopajo zgoraj navedene sektorje, v kategorijo „sektorske organizacije“. Poleg tega bi morali biti dobavitelji v zgoraj navedenih sektorjih, kot so proizvajalci ribiških mrež ali ledu, uvrščeni med „sektorske organizacije“.
                  
               
                     (8)
                  
                  
                     Organizacija se lahko šteje za predstavnico sektorja, če je najmanj 50 % njenih članov predstavnikov sektorja ali ima neposredne ali posredne gospodarske interese v sektorju, če zastopa zaposlene v sektorju ali če najmanj 50 % njenih finančnih sredstev izvira iz sektorja. Tudi take organizacije bi bilo treba šteti za „sektorske organizacije“ za namene člena 45(1) Uredbe (EU) št. 1380/2013.
                  
               
                     (9)
                  
                  
                     Da bi se zagotovilo uravnoteženo delovanje svetovalnih svetov, je nujno, da so organizacije, ki spodbujajo horizontalna načela, kot so varstvo okolja, potrošnikov in človekovih pravic, zdravje, spodbujanje enakosti ali zdravje ali dobrobit živali, uvrščene med sektorske organizacije, če so predstavnice sektorja v smislu uvodne izjave 7 oziroma 8. Organizacije, ki spodbujajo taka horizontalna načela, bi morale biti zato uvrščene med „druge interesne skupine“ samo, če so neodvisne od sektorja, kar pomeni, da je manj kot 50 % njihovih članov predstavnikov sektorja ali ima neposreden ali posreden gospodarski interes v sektorju, da ne zastopajo zaposlenih v sektorju in da manj kot 50 % njihovih finančnih sredstev izvira iz sektorja.
                  
               
                     (10)
                  
                  
                     V členu 4(28) Uredbe (EU) št. 1224/2009 je „rekreacijski ribolov“ opredeljen kot negospodarske ribolovne dejavnosti, ki morske žive vodne vire izkoriščajo za rekreacijo, turizem ali šport. Ker se organizacije, ki zastopajo rekreacijski ali športni ribolov, po svoji naravi, ciljih in sredstvih razlikujejo od sektorskih organizacij, opredeljenih v členu 2(2) Delegirane uredbe (EU) 2015/242, bi morale biti uvrščene med „druge interesne skupine“.
                  
               
                     (11)
                  
                  
                     Ribiški sektor in sektor akvakulture se vedno pogosteje srečujeta s potrebo po sodelovanju z deležniki, ki med seboj konkurirajo za različne načine rabe morja, vključno za proizvodnjo energije, ekstrakcijo, turizem ali ohranjanje. Taki deležniki imajo morda interese, ki so drugačni od interesov sektorja ribištva in akvakulture. Zato je treba organizacije, ki sodelujejo pri nalogah svetovalnih svetov, kot so opredeljene v členu 44 Uredbe (EU) št. 1380/2013, ter ki zastopajo rabo morskega okolja in pomorskega prostora, ki ni gospodarski ribolov, akvakultura ali predelava, trženje, distribucija in maloprodaja morske hrane, ali imajo neposredne ali posredne gospodarske interese, povezane s tako rabo morskega okolja ali pomorskega prostora, uvrstiti med „druge interesne skupine“.
                  
               
                     (12)
                  
                  
                     Posebno pozornost bi bilo treba nameniti zagotavljanju uravnotežene in široke zastopanosti vseh deležnikov v svetovalnih svetih, vključno z drugimi interesnimi skupinami in predstavniki malega priobalnega ribolova.
                  
               
                     (13)
                  
                  
                     Da bi se upoštevale zahteve iz člena 43(1) Uredbe (EU) št. 1380/2013, ki določa, da se svetovalni sveti ustanovijo, da se prispeva k doseganju ciljev skupne ribiške politike iz člena 2 Uredbe, je treba podrobno določiti načine dela, ki bi jih morali svetovalni sveti upoštevati pri pripravi priporočil.
                  
               
                     (14)
                  
                  
                     Svetovalni sveti kot organi, ki si prizadevajo za uresničevanje cilja skupnega evropskega interesa, dobivajo finančno podporo Unije. Njihovo delovanje bi bilo zato treba redno spremljati in ocenjevati v okviru zunanjih, rednih in neodvisnih pregledov uspešnosti.
                  
               
                     (15)
                  
                  
                     Delegirano uredbo (EU) 2015/242 bi bilo zato treba ustrezno spremeniti –
                  
               SPREJELA NASLEDNJO UREDBO:
         
            Člen 1
            Delegirana uredba (EU) 2015/242 se spremeni:
            
                        (1)
                     
                     
                        člen 4 se nadomesti z naslednjim:
                        
                           „Člen 4
                           Sestava in organizacija svetovalnih svetov
                           
                              1.   Svetovalni sveti so sestavljeni in organizirani v skladu z določbami iz člena 43(1), člena 45(1) do (3) in Priloge III k Uredbi (EU) št. 1380/2013 ter v skladu z določbami iz odstavkov 2 do 7 tega člena.
                           
                           
                              2.   Svetovalni svet s soglasjem imenuje predsednika in vsaj enega podpredsednika. Predsednik ni nujno član svetovalnega sveta. Če se predsednik imenuje izmed predstavnikov organizacij članic, se vsaj en podpredsednik imenuje izmed članov iz kategorije sektorskih organizacij in drugih interesnih skupin iz člena 2, katerih član ni predsednik. To načelo se, kadar je mogoče, uporabi tudi za predsednike delovnih skupin.
                           
                           
                              3.   Generalna skupščina svetovalnega sveta:
                              
                                          (a)
                                       
                                       
                                          sprejme poslovnik svetovalnega sveta;
                                       
                                    
                                          (b)
                                       
                                       
                                          se sestane vsaj enkrat letno, da odobri letno poročilo, letni strateški načrt in letni proračun svetovalnega sveta;
                                       
                                    
                                          (c)
                                       
                                       
                                          odloči o razvrstitvi članov svetovalnih svetov v kategoriji ‚sektorske organizacije‘ in ‚druge interesne skupine‘ ob uporabi meril iz Priloge I ter na podlagi objektivnih in preverljivih informacij, kot so določbe statutov, seznam članov in narava dejavnosti zadevnih organizacij.
                                       
                                    
                           
                              4.   Na podlagi imenovanj sektorskih organizacij in drugih interesnih skupin za sedeže, ki so jim namenjeni, generalna skupščina imenuje izvršni odbor z največ 25 člani. Po posvetovanju s Komisijo se generalna skupščina lahko odloči za imenovanje izvršnega odbora z največ 30 člani, da bi tako zagotovila ustrezno zastopanost malega priobalnega ribolova.
                           
                           
                              5.   Generalna skupščina zagotovi pravično članarino, ki omogoča uravnoteženo in široko zastopanost vseh deležnikov ob upoštevanju njihove finančne zmožnosti.
                           
                           
                              6.   Izvršni odbor:
                              
                                          (a)
                                       
                                       
                                          vodi in upravlja naloge svetovalnega sveta v skladu s členom 44(2) in (3) Uredbe (EU) št. 1380/2013;
                                       
                                    
                                          (b)
                                       
                                       
                                          pripravi letno poročilo, letni strateški načrt in letni proračun;
                                       
                                    
                                          (c)
                                       
                                       
                                          sprejme priporočila in predloge, kot je navedeno v členu 44(2) Uredbe (EU) št. 1380/2013.
                                       
                                    
                           
                              7.   Generalna skupščina in izvršni odbor zagotovita uravnoteženo in široko zastopanost vseh deležnikov, s poudarkom na drugih interesnih skupinah in malem priobalnem ribolovu, kadar je to primerno. Število predstavnikov malega priobalnega ribolova odraža delež flot za mali priobalni ribolov v ribiškem sektorju zadevne države članice.“;
                           
                        
                     
                  
                        (2)
                     
                     
                        člen 5 se nadomesti z naslednjim:
                        
                           „Člen 5
                           Načini dela
                           
                              1.   Svetovalni svet zagotovi, da so izdana priporočila in predlogi:
                              
                                          (a)
                                       
                                       
                                          skladni s pravili in cilji skupne ribiške politike iz člena 2 Uredbe (EU) št. 1380/2013;
                                       
                                    
                                          (b)
                                       
                                       
                                          pripravljeni v skladu s strogimi načeli preglednosti, uravnotežene zastopanosti in spoštovanja vseh izraženih mnenj;
                                       
                                    
                                          (c)
                                       
                                       
                                          sprejeti s soglasjem, kadar je to mogoče. Če soglasja ni mogoče doseči, se v priporočila, sprejeta z večino članov, ki so prisotni in volijo, zabeležijo nasprotna mnenja članov.
                                       
                                    
                           
                              2.   Svetovalni svet pri odločanju o načinih dela zagotovi učinkovitost in polno udeležbo vseh članov z uporabo sodobnih komunikacijskih sredstev in sredstev informacijske tehnologije ter z zagotavljanjem storitev prevajanja in tolmačenja.“;
                           
                        
                     
                  
                        (3)
                     
                     
                        vstavi se naslednji člen 7 a:
                        
                           „Člen 7a
                           Pregledi uspešnosti
                           Za svetovalni svet vsaj enkrat vsakih pet let poteka neodvisen pregled uspešnosti. Namen tega pregleda je opredeliti najboljše prakse in pomanjkljivosti, narediti seznam priporočil za izboljšanje delovanja svetovalnega sveta ter oceniti njegov splošni prispevek k ciljem skupne ribiške politike iz Uredbe (EU) št. 1380/2013. Rezultati teh pregledov se objavijo, in če se ugotovijo pomanjkljivosti pri delovanju svetovalnega sveta, se rezultatom priloži akcijski načrt, v katerem so določeni konkretni ukrepi in jasen časovni okvir za njihovo izvedbo.“;
                        
                     
                  
                        (4)
                     
                     
                        doda se Priloga „Merila za razvrstitev članov svetovalnih svetov v kategoriji ‚sektorske organizacije‘ in ‚druge interesne skupine‘“:
                        
                           
                              „PRILOGA
                              Merila za razvrstitev članov svetovalnih svetov v kategoriji ‚sektorske organizacije‘ in ‚druge interesne skupine‘
                              
                                 1.   
                                 Organizacija se uvrsti med ‚sektorske organizacije‘, če je izpolnjeno vsaj eno od naslednjih meril:
                                 
                                             (a)
                                          
                                          
                                             organizacija zastopa sektorje gospodarskega ribolova, akvakulture, predelave, trženja, distribucije ali maloprodaje morske hrane ali ima neposredne ali posredne gospodarske interese v teh sektorjih;
                                          
                                       
                                             (b)
                                          
                                          
                                             večina članov organizacije, ki so fizične ali pravne osebe, zastopa sektorje gospodarskega ribolova, akvakulture, predelave, trženja, distribucije ali maloprodaje morske hrane ali ima neposredne ali posredne gospodarske interese v teh sektorjih;
                                          
                                       
                                             (c)
                                          
                                          
                                             organizacija zastopa zaposlene v sektorjih, povezanih z gospodarskim ribolovom, akvakulturo, predelavo, trženjem, distribucijo ali maloprodajo morske hrane;
                                          
                                       
                                             (d)
                                          
                                          
                                             najmanj 50 % finančnih sredstev zagotavljajo podjetja, dejavna na področju gospodarskega ribolova, akvakulture, predelave, trženja, distribucije ali maloprodaje morske hrane;
                                          
                                       
                                             (e)
                                          
                                          
                                             organizacija izpolnjuje vsaj eno od meril iz točke 1(a) do (d) ter je dejavna na področju okolja, potrošnikov in človekovih pravic, zdravja, spodbujanja enakosti ali zdravja ali dobrobiti živali.
                                          
                                       
                              
                                 2.   
                                 Organizacija se uvrsti med ‚druge interesne skupine‘, če ne izpolnjuje nobenega od meril iz odstavka 1 in:
                                 
                                             (a)
                                          
                                          
                                             je dejavna zlasti na področju okolja, potrošnikov in človekovih pravic, zdravja, spodbujanja enakosti, zdravja ali dobrobiti živali ali rekreacijskega ali športnega ribolova ali
                                          
                                       
                                             (b)
                                          
                                          
                                             zastopa rabo morskega okolja ali pomorskega prostora, ki ni gospodarski ribolov, akvakultura ali predelava, trženje, distribucija in maloprodaja morske hrane, ali ima neposredne ali posredne gospodarske interese, povezane s tako rabo morskega okolja ali pomorskega prostora.
                                          
                                       
                           
                        “.
                  
         
            Člen 2
            Ta uredba začne veljati dvajseti dan po objavi v Uradnem listu Evropske unije.
            
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 8. decembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 354, 28.12.2013, str. 22.
         
            (2)  Delegirana uredba Komisije (EU) 2015/242 z dne 9. oktobra 2014 o določitvi podrobnih pravil o delovanju svetovalnih svetov v okviru skupne ribiške politike (UL L 41, 17.2.2015, str. 1).
         
            (3)  Delegirana uredba Komisije (EU) 2017/1575 z dne 23. junija 2017 o spremembi Delegirane uredbe (EU) 2015/242 (UL L 239, 19.9.2017, str. 1).